প্রধানমন্ত্রীরদপ্তর
সর্দার প্যাটেল জয়ন্তী ও একতা দিবসের অনুষ্ঠানে দেশের ঐক্য ও উৎসর্গের মানসিকতার পুনরাবৃত্তি করলেন প্রধানমন্ত্রী
নয়াদিল্লি, ৩১ অক্টোবর, ২০২২
“সর্দার প্যাটেল জয়ন্তী এবং একতা দিবস বর্ষপঞ্জির শুধু দিনমাত্র নয়, তা হ’ল ভারতের সাংস্কৃতিক শক্তির এক বিশেষ উদযাপন। ভারতে ঐক্য গড়ে উঠেছে বাধ্যবাধকতার মধ্য দিয়ে নয়, বরং তা ছিল আমাদের দেশের এক অনুপম বৈশিষ্ট্য। আমাদের অনন্য সাধারণতার এক দৃষ্টান্তই হ’ল ঐক্যের মানসিকতা”।
আজ স্ট্যাচু অফ ইউনিটি’তে সর্দার প্যাটেলের স্মৃতির উদ্দেশ্যে শ্রদ্ধার্ঘ্য নিবেদনকালে এই মন্তব্য করেন প্রধানমন্ত্রী শ্রী নরেন্দ্র মোদী। এদিন রাষ্ট্রীয় একতা দিবস উদযাপন অনুষ্ঠানেও যোগ দেন তিনি।
বর্তমান বছরটিতে একতা দিবস উদযাপনের তাৎপর্যকে তুলে ধরে শ্রী মোদী বলেন, এই বছরটিতেই দেশের স্বাধীনতার ৭৫ বছর আমরা উদযাপন করছি। সেই সঙ্গে, নতুন নতুন সংকল্পের মধ্য দিয়ে সুবিস্তৃত হচ্ছে আমাদের অগ্রগতির যাত্রাপথ। পরিবার, সমাজ তথা সমগ্র জাতির যাত্রাপথে ঐক্য হ’ল এক বিশেষ শক্তি। সারা দেশে একতা দিবস উদযাপনের একটি অঙ্গ হিসাবে যে ৭৫ হাজার একতা দৌড়ের আয়োজন করা হয়েছে, তার মধ্যে ঐক্যের এই বাণীটি ফুটে উঠেছে। সর্দার প্যাটেলের স্থির সংকল্পের শক্তি ও প্রেরণায় উদ্বুদ্ধ সমগ্র জাতি। সারা দেশে ঐক্য গড়ে তোলার সংকল্প গ্রহণের মাধ্যমে ‘পঞ্চপ্রাণ’ – এর বাস্তবায়নে দেশবাসী আজ অনুপ্রাণিত।
প্রধানমন্ত্রী বলেন, সর্দার সাহেব যে গুরুদায়িত্ব আমাদের হাতে তুলে দিয়েছেন, আজ এই একতা দিবসে তারই আমি পুনরাবৃত্তি করতে আগ্রহী। দায়িত্ব গ্রহণের মানসিকতা নিয়ে এবং ‘সবকা সাথ, সবকা বিকাশ, সবকা বিশ্বাস এবং সবকা প্রয়াস’ – এর মধ্য দিয়ে ভারত তার উন্নয়নের পথে দ্রুত এগিয়ে যাবে। তিনি বলেন, দেশের পরিকাঠামো ক্ষেত্রের ঘাটতি যত পূরণ করা সম্ভব হবে, ততই শক্তিশালী হয়ে উঠবে দেশের ঐক্য ও ঐক্যের মানসিকতা। ভারত এখন এই মানসিকতা নিয়েই কাজ করে চলেছে যে, প্রতিটি প্রকল্পের সুফল সঠিকভাবে পৌঁছে দিতে হবে প্রকৃত সুফল গ্রহীতাদের কাছে। প্রসঙ্গত, সকলের জন্য বাসস্থান, সকলের জন্য ডিজিটাল সংযোগ, সকলের জন্য বিশুদ্ধ রান্নার জ্বালানী এবং সকলের জন্য বিদ্যুতের মতো কর্মসূচিগুলিকে দৃষ্টান্ত হিসাবে তুলে ধরেন তিনি।
প্রধানমন্ত্রী বলেন, দেশের নাগরিকদের কাছে ১০০ শতাংশ সুফল পৌঁছে দেওয়ার মাধ্যমে এক সম্মিলিত লক্ষ্য, মিলিত উন্নয়ন প্রচেষ্টা এবং সম্মিলিত উদ্যমকে বাস্তবায়িত করে তোলা সম্ভব। সাধারণ মানুষের আস্থা অর্জনে দেশের সংবিধানও যে এক গুরুত্বপূর্ণ ভূমিকা পালন করে চলেছে – একথাও উল্লেখ করেন তিনি। প্রধানমন্ত্রী বলেন, সর্দার প্যাটেলের স্বপ্নই ছিল প্রত্যেক ভারতবাসীর জন্য সমান সুযোগ এবং অভিন্নতার মানসিকতা গড়ে তোলা। তাঁর সেই স্বপ্ন আজ সফল হওয়ার পথে।
বিগত আট দশকের স্মৃতিচারণ প্রসঙ্গে শ্রী মোদী বলেন, বহু দশক ধরে দেশের যে ক্ষেত্রগুলি অবহেলিত ছিল, তা আবার অগ্রাধিকারের তালিকায় উঠে এসেছে। আদিবাসী মানুষের গর্বকে উদযাপন করতে আদিবাসী গৌরব দিবস পালনের ঐতিহ্যকে চালু করা হয়েছে। আদিবাসী সংগ্রহশালাও স্থাপিত হচ্ছে দেশের বিভিন্ন রাজ্যে।
প্রধানমন্ত্রী বলেন, ভারতের একটি মডেল নগরী হিসাবে গড়ে তোলা হচ্ছে একতা নগরকে। এই উন্নয়ন প্রচেষ্টা শুধু এদেশেই নয়, বিশ্বের কাছেও এক অনন্য নজির হয়ে থাকবে। সাধারণ মানুষের মধ্যে ঐক্যের মানসিকতা যেমন গড়ে উঠেছে, তেমনই সকলের সক্রিয় অংশগ্রহণের মধ্য দিয়ে গড়ে উঠছে একটি শহরও। সর্দার প্যাটেলের স্ট্যাচু অফ ইউনিটির মধ্য দিয়ে প্রতিফলিত হচ্ছে ভারতের সাধারণ মানুষের ঐক্যের সেই শক্তি।
স্বাধীনোত্তরকালে দেশে ঐক্য গড়ে তোলার ক্ষেত্রে সর্দার সাহেবের অনন্য অবদানের কথাও তাঁর বক্তব্যে তুলে ধরেন শ্রী নরেন্দ্র মোদী। তিনি বলেন, দেশের যে রাজন্য পরিবারগুলি বহু শতাব্দী ধরে ক্ষমতা ভোগ করে এসেছে, তারাও সর্দার প্যাটেলের আদর্শে অনুপ্রাণিত হয়ে নিজেদের অধিকার বিসর্জন দিয়ে ঐক্যের নতুন স্রোতে সামিল হয়েছিল। স্বাধীনতার বহু বছর পরেও তাদের এই অবদান উপেক্ষিত থেকে গেছে। কিন্তু, এখন রাজন্য পরিবারগুলির সেই উৎসর্গকে স্মরণীয় করে তুলতে একতা নগরে স্থাপন করা হবে এক বিশেষ সংগ্রহশালা। দেশের ঐক্যের স্বার্থে উৎসর্গের যে ঐতিহ্য আমাদের দেশে বহমান রয়েছে, এই সংগ্রহশালায় তাই মূর্ত হয়ে উঠবে দেশের ভবিষ্যৎ প্রজন্মগুলির কাছে।
PG/SKD/SB
(